《望雨》
明代·卢龙云

入夏愁多雨，无端旱亦随。阴阳时未若，调燮事堪疑。

蒿目忧田畯，斋心问雨师。恒旸当有尽，甘澍应无私。

实颖将盈亩，蕃滋可后时。泽由天地泰，功薄桔槔施。

待取禾三百，还看穗两岐。风云即欲合，草木已先知。

幸及如时化，何言靡孑遗。题诗催雨至，却异雨催诗。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。